ચંદ્ર-ગુરુનાં સંબંધો આગળ જણાવ્યું તેમ માતા પ્રત્યે પ્રેમ, આદર આપે એમાંય ચંદ્ર-ગુરુનો સંબંધ ચોથાભાવ સાથે થતો હોય કે પરિવર્તન થતું હોય તો માતૃભક્તિની પરાકાષ્ઠા સર્જાય. મોટા સંતો જ્ઞાનીઓની કુંડળીઓમાં આવા યોગ અમે જોયા છે. જેમ કે સ્વામી વિવેકાનંદ, મહર્ષિ અરવિંદ, રામકૃષ્ણ પરમહંસ વગેરે. રાહુ-ચંદ્રનાં સંબંધો કેવળ છળ-કપટ કે ભ્રમ કરાવે. માતાની સાથે દગો થઈ શકે. જાતકનો પ્રેમ માત્ર માની મિલકત ખૂંચવી લેવા પુરતો હોય. જ્યાં માતાનાં આશીર્વાદ છે ત્યાં જ સંસ્કાર છે અને ત્યાં જ લક્ષ્મી, સરસ્વતી કે શક્તિ સ્વરૂપ મા જગદંબા વસે છે. ઈશ્વરનાં વરદાન કરતા માતાનાં આશીર્વાદ મોટું દાન છે. માતાની લાગણી દુભાવનાર જાતક જીવનમાં કોઈ પણ ક્ષેત્રમાં પ્રગતિ કરી શકતો નથી. અને અંતમાં કર્મનો હિસાબ માંડે તો સરવાળે ભાગાકાર થાય છે. ભલે કુંડળીમાં ભાગ્યભાવ બળવાન હોય, લાભભાવ અને કર્મભાવ સાથે સંબંધિત હોય. બીજા ધનભાવનો સ્વામી પ્રબળ હોય કે હાથમાં આયુષ્યરેખા લાંબી હોય તો ય કશું વળતું નથી. વૃષભ, મિથુન, કર્ક, સિંહ, કન્યા, ધન, મીન રાશિઓમાં અને તે પણ લગ્ને કે ચોથે ચંદ્ર, ગુરુ, બુધ સૂર્ય જેવા ગ્રહો જાતકને માતૃ ઋણ સારી રીતે અદા કરી શકે છે.કુંડળીનાં ચતુર્થભાવથી માતા તેમજ ભૂમિ અર્થાત, મકાન, જમીન વગેરેનો નિર્દેશ થાય છે. ભૂમિ એટલે માતૃભૂમિ. ચોથે બેસેલો પાપગ્રહ ભૂમિ આ જ કારણોસર છોડાવે છે. ઈશ્વર કહે છે કે ‘તારી મા સાથે રહેવાને તું લાયક નથી. તું તારું કરી લે તારી માને તો હું સાચવી લઈશ.’ ચોથો કેન્દ્રનો આ ભાવ ગુરુત્વાકર્ષણનું પણ કેન્દ્ર છે. આથી જે માણસ હવામાં ઊડે છે તેનું અહીં કોઈ સ્થાન નથી. પણ જે જમીન પર છે (Down to earth) તેની કિંમત ઘણી છે.